Document ID: 32008D0351

ΑΠΌΦΑΣΗ ΤΗΣ ΕΠΙΤΡΟΠΉΣ
της 28ης Απριλίου 2008
για την τροποποίηση της απόφασης 2000/57/ΕΚ όσον αφορά τα περιστατικά που πρέπει να αναφέρονται μέσω του συστήματος έγκαιρου συναγερμού και αντίδρασης για την πρόληψη και τον έλεγχο μεταδοτικών ασθενειών
[κοινοποιηθείσα υπό τον αριθμό Ε(2008) 1574]
(Κείμενο που παρουσιάζει ενδιαφέρον για τον ΕΟΧ)
(2008/351/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση αριθ. 2119/98/ΕΚ του Ευρωπαϊκού Κοινοβουλίου και του Συμβουλίου της 24ης Σεπτεμβρίου 1998 για τη δημιουργία δικτύου επιδημιολογικής παρακολούθησης και ελέγχου των μεταδοτικών ασθενειών στην Κοινότητα (1), και ιδίως τα άρθρα 1 και 7,
Εκτιμώντας τα ακόλουθα:
(1)
Το παράρτημα I της απόφασης 2000/57/ΕΚ της Επιτροπής, της 22ας Δεκεμβρίου 1999, για σύστημα έγκαιρου συναγερμού και αντίδρασης για την πρόληψη και τον έλεγχο μεταδοτικών ασθενειών δυνάμει της απόφασης αριθ. 2119/98/ΕΚ του Ευρωπαϊκού Κοινοβουλίου και του Συμβουλίου (2) ορίζει τα περιστατικά που πρέπει να αναφέρονται μέσω του εν λόγω συστήματος από τις αρμόδιες αρχές δημόσιας υγείας κάθε κράτους μέλους.
(2)
Το σύστημα έγκαιρου συναγερμού και αντίδρασης του κοινοτικού δικτύου πρέπει να χρησιμοποιείται για τα περιστατικά που παρατίθενται στο παράρτημα I της απόφασης 2000/96/ΕΚ (3) ή για οποιεσδήποτε άλλες μεταδοτικές ασθένειες σύμφωνα με το άρθρο 7 της εν λόγω απόφασης, οι οποίες, από μόνες τους ή σε συνδυασμό με άλλα παρόμοια περιστατικά, αποτελούν ή μπορούν να αποτελέσουν απειλή για τη δημόσια υγεία.
(3)
Το Συμβούλιο της Ευρωπαϊκής Ένωσης, στα συμπεράσματα που εξέδωσε την 30ή Νοεμβρίου και την 1η Δεκεμβρίου 2006, έκρινε ότι οι κοινοποιήσεις πιθανών εκτάκτων καταστάσεων διεθνούς ενδιαφέροντος στον τομέα της δημόσιας υγείας προς την Παγκόσμια Οργάνωση Υγείας και το κοινοτικό δίκτυο που έχει συσταθεί δυνάμει της απόφασης αριθ. 2119/98/ΕΚ πρέπει να γίνονται ταυτόχρονα με τις κοινοποιήσεις στο κοινοτικό δίκτυο, ώστε να αποφεύγονται τυχόν καθυστερήσεις.
(4)
Σύμφωνα με το διεθνή υγειονομικό κανονισμό (2005), ο οποίος άρχισε να ισχύει στις 15 Ιουνίου 2007, οι αρμόδιες αρχές των κρατών μελών πρέπει να κοινοποιούν στην Παγκόσμιο Οργάνωση Υγείας ορισμένα περιστατικά που άπτονται της δημόσιας υγείας, ιδίως όταν αυτά μπορούν να αποτελέσουν έκτακτες καταστάσεις διεθνούς ενδιαφέροντος στον τομέα της δημόσιας υγείας, ή να την συμβουλεύονται ως προς αυτά καθώς και σχετικά με οποιοδήποτε υγειονομικό μέτρο εφαρμόζεται για την αντιμετώπιση αυτών των περιστατικών.
(5)
Οι εν λόγω κοινοποιήσεις και διαβουλεύσεις σχετικά με μεταδοτικές ασθένειες, σύμφωνα με το παράρτημα της απόφασης αριθ. 2119/98/ΕΚ, πρέπει να διαβιβάζονται μέσω του συστήματος έγκαιρου συναγερμού και αντίδρασης που συστάθηκε δυνάμει της απόφασης 2000/57/ΕΚ ταυτόχρονα με τη διαβίβασή τους στην Παγκόσμια Οργάνωση Υγείας, ώστε να εξασφαλίζεται ότι η Επιτροπή και τα άλλα κράτη μέλη ενημερώνονται αμέσως.
(6)
Ως εκ τούτου, το παράρτημα I της απόφασης 2000/57/ΕΚ πρέπει να τροποποιηθεί αναλόγως.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής του άρθρου 7 της απόφασης αριθ. 2119/98/ΕΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα I της απόφασης 2000/57/ΕΚ τροποποιείται σύμφωνα με το παράρτημα της παρούσας απόφασης.
Άρθρο 2
Η παρούσα απόφαση αρχίζει να ισχύει από την 1η Μαΐου 2008.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 28 Απριλίου 2008.

Labels: 12
0